Diari Oficial de la Generalitat Valenciana


Sumari del DOGV 6188, del 20-01-2010 (2010/296)

RESOLUCIÓ de 12 de gener de 2010, del director general de Personal de la Conselleria d'Educació, per la qual es regula la convocatòria per a l'any 2010 de la jubilació anticipada voluntària conforme a la disposició transitòria segona de la Llei Orgànica 2/2006, de 3 de maig, d'Educació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6188

Data del DOGV
:   20-01-2010

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/296


Data del document
:   12-01-2010

Organisme emissor
:   Conselleria d'Educació

Tipus de document
:   Resolució

Correcció d'errades

 Descriptors 

:   * jubilació anticipada
    * personal docent
    * concurs administratiu

RESOLUCIÓ de 12 de gener de 2010, del director general de Personal de la Conselleria d'Educació, per la qual es regula la convocatòria per a l'any 2010 de la jubilació anticipada voluntària conforme a la disposició transitòria segona de la Llei Orgànica 2/2006, de 3 de maig, d'Educació. [2010/296]  
Per a fer efectiu el dret a la jubilació anticipada voluntària previst per la disposició transitòria segona de la Llei Orgànica 2/2006, de 3 de maig, d'Educació, és necessari regular la convocatòria a este efecte. De totes les previsions que a continuació es relacionen convé fer especial insistència en què una vegada iniciat el procediment només s'acceptaran les renúncies que es presenten fins al 25 de març de 2010, amb l'objecte de conéixer amb antelació suficient les vacants que es produïsquen a efectes de concursos de trasllats, i això, sense perjudici que siguen igualment observades les restants previsions d'esta resolució.  
En virtut del que s'ha exposat i fent ús de les competències conferides, dispose:  
Primer  
Podran sol·licitar la jubilació anticipada voluntària, amb efecte de 31 d'agost del curs escolar en què ho sol·liciten, els funcionaris docents a què es referix la disposició addicional setena de la LOE, i també els funcionaris dels cossos a extingir als quals es referix la disposició transitòria cinquena de la Llei 31/1991, de Pressupostos Generals de l'Estat per a l'any 1992, inclosos en l'àmbit d'aplicació del règim de classes passives de l'Estat.  
També podran sol·licitar la jubilació anticipada voluntària els funcionaris inclosos en l'àmbit d'aplicació del règim de classes passives de l'Estat dels cossos d'inspectors d'educació, d'inspectors al servici de l'administració educativa i de directors escolars d'Ensenyament Primari, i també els funcionaris docents adscrits a la funció inspectora a què es referia la disposició addicional quinze de la Llei 30/1984, de 2 d'agost, sempre que en tots els casos reunisquen els requisits del punt segon d'esta resolució, a excepció del que es referix a l'adscripció a llocs pertanyents a les plantilles dels centres docents, que haurà de referir-se a l'equivalent que corresponga.  
Els funcionaris de carrera dels cossos docents referits en els paràgrafs anteriors, acollits a règims de seguretat social o de previsió distints del de classes passives, sempre que acrediten la resta de requisits exigits amb caràcter general, podran optar en el moment de la sol·licitud de la jubilació voluntària per incorporar-se al règim de classes passives de l'Estat, a efectes del dret als beneficis previstos en la disposició transitòria segona de la Llei Orgànica 2/2006, de 3 de maig, d'Educació, i també la seua integració en el règim especial de funcionaris civils de l'Estat.  
Segon   
Els sol·licitants hauran de complir els següents requisits previstos per la disposició transitòria segona de la LOE:  
a) Haver romàs en actiu ininterrompudament en els quinze anys anteriors a la presentació de la sol·licitud en llocs pertanyents a les corresponents plantilles de centres docents, o que durant una part d'eixe període hagen romàs en la situació de servicis especials o hagen ocupat un lloc de treball que depenga funcionalment o orgànicament de les administracions educatives, o bé els haja sigut concedida excedència per algun dels supòsits previstos als apartats 4 i 5 de l'article 89 de la Llei 7/2007, de dotze d'abril, per la que s'aprova L'Estatut Bàsic del Empleat Públic .  
b) Tindre complits seixanta anys d'edat a 31 d'agost del curs escolar en què sol·liciten la jubilació anticipada voluntària.  
c) Tindre acreditats un mínim de quinze anys de servicis efectius a l'Estat a 31 d'agost de l'any en què se sol·licita.  
Tercer   
Els funcionaris que es jubilen d'acord amb el que preveu la disposició transitòria segona de la LOE que tinguen acreditats en el moment de la jubilació almenys vint-i-huit anys de servicis efectius a l'Estat percebran una gratificació extraordinària per una sola vegada, el càlcul de la qual s'efectuarà en funció de la seua edat, retribucions complementàries establides amb caràcter general per al cos de pertinença i anys de servicis prestats.  
L'import de la gratificació extraordinària serà el que es recull en l'annex a l'Acord del Consell de Ministres de 26 de gener de 2007, pel qual s'establix l'import i les condicions de la gratificació extraordinària prevista en la Llei Orgànica 2/2006, de 3 de maig, d'Educació, per a la jubilació anticipada de funcionaris docents.  
De conformitat amb l'esmentat Acord de 26 de gener de 2007, els funcionaris de carrera dels cossos docents als quals es referix el punt primer d'esta resolució, acollits a règims de Seguretat Social o de previsió distints del de classes passives, que no exercisquen l'opció d'incorporar-se al Règim de Classes Passives de l'Estat mencionada en el punt primer i que complisquen els requisits exigits per la llei i causen baixa definitiva en la seua prestació de servicis a l'Estat per jubilació voluntària o per renúncia a la seua condició de funcionari, percebran les gratificacions en un import equivalent al doble de l'establit per a aquells acollits al règim de classes passives o que hagen optat en el moment de la sol·licitud de la jubilació voluntària per incorporar-s'hi.  
D'altra banda, d'acord amb el Decret 130/2002, de 30 de juliol, del Govern Valencià, el personal docent no universitari dependent de la Generalitat Valenciana que obtinga la jubilació prevista en la disposició transitòria segona de la Llei Orgànica d'Educació, tindrà dret a percebre, a més de la gratificació extraordinària, una gratificació complementària d'esta, la quantia de la qual serà la que resulte de multiplicar per 1,5 les quanties de les gratificacions extraordinàries aprovades per Acord del Consell de Ministres de 6 de març de 1992, i establides per l'Acord del Consell de Ministres de 26 de gener de 2007.  
Quart  
Les sol·licituds hauran de presentar-se dins dels dos primers mesos de l'any en què es pretenga accedir a la jubilació anticipada voluntària acompanyades de la documentació que a este efecte s'indique en les direccions territorials corresponents al centre de destinació del sol·licitant o en els llocs i en la forma que determine l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que es dona per la Llei 4/1999 de modificació de l'anterior.  
En els casos en què la informació consignada resulte incompleta, es requerirà al sol·licitant en la forma i els terminis previstos en l'esmentada Llei de Règim Jurídic de les Administracions Públiques i del Procediment Administratiu Comú.  
Les sol·licituds presentades abans de l'entrada en vigor de la present resolució d'acord amb el que disposa el primer paràgraf d'este punt seran tramitades d'acord amb el que preveu esta mateixa resolució.  
Cinqué  
Una vegada iniciat el procediment només seran acceptades les renúncies que es presenten fins al 25 de març de 2010.  
Sisé  
La direcció territorial corresponent resoldrà les sol·licituds presentades i, quan siga procedent, dictarà la resolució de jubilació anticipada voluntària i, si és el cas, especificarà la quantia de la gratificació extraordinària i complementària que puga correspondre d'acord amb els límits establits en la disposició transitòria segona de la Llei Orgànica 2/2006, de 3 de maig, d'Educació, que serà abonada pel mateix òrgan al qual correspon efectuar l'abonament de les retribucions dels funcionaris en servici actiu junt amb la paga ordinària de l'últim mes de servici actiu.  
Setè  
Contra la present Resolució, que entra en vigor a partir de l'endemà de la seua publicació, cal interposar potestativament recurs de reposició en el termini d'un mes davant de l'òrgan que l'ha dictada, d'acord amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, de 13 de gener, o directament recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a partir de l'endemà de la data de la seua publicació, d'acord amb els articles 10.1.i, 14 i 46.1 de la Llei 29/1998, Reguladora de la Jurisdicció Contenciosa Administrativa, i l'article 74.1.i de la Llei Orgànica del Poder Judicial, en la redacció donada per la Llei 6/1998.  
València, 12 de gener de 2010.- El director general de Personal: David Barelles i Adsuara.